Iohannis dă semnalul de luptă pentru această toamnă: ”Din comunism nu s-a mai întâmplat ca persoane care îndrăznesc să-și expună public opinia anti-PSD să fie luate de poliție în plină zi”

”Toamna acestui an și anul viitor trebuie să reprezinte revenirea la normalitate în România. Nu putem să stăm cu mâinile în sân și să vedem cum tot ce e bun e destructurat doar pentru a scăpa de dosare o mica gașcă politică”, a declarat Iohannis sâmbătă la Consiliul Național al PNL. Iohannis a criticat dur PSD și pe Liviu Dragnea, fără a menționa însă în discursul său ALDE, partenerul de coaliție.

”Au început acțiuni de neimaginat. Persoane care îndrăznesc să-și expună public opinia anti-PSD sunt luați de Poliție în plină zi. Nu s-a mai întâmplat din anii întunecați ai comunismului. Am ajuns să dăm cu piciorul la ce au construit generații întregi de români?”, a spus Iohannis, adâugând că ” Explicația este simplă: un politician pe nume Dragnea, împreună cu câțiva acoliți, au pus mână pe PSD, Guvern și Parlament. De atunci încearcă să folosească puterea în interes propriu pentru a scăpa de justiție. Nu-i preocupă nici țara, nici românii, ce să mai vorbim de imaginea României în lume. Îi preocupă să scape de dosare. Așa ceva n-am avut încă în România. Nu e posibil într-o țară europeană.”

”Există soluții. Voi sunteți partea cea mai importantă a acestei soluții. PNL e un partid puternic, are soluții și nu e singur. Nu sunteți singuri! Aveți lângă voi milionae de români, alte partide în Opoziție, bine intenționate, societatea civilă. Toamna acestui an și anul viitor trebuie să reprezinte revenirea la normalitate în România. Nu putem să stăm cu mâinile în sân și să vedem cum tot ce e bun e destructurat doar pentru a scăpa de dosare o mica gașcă politică. Așa ceva nu se poate”, a spus Iohannis.

Foto: Iohannis la Consiliul Național PNL (InquamPhotos / Octav Ganea)